
Regler og retningslinjer for regionalt seriespill (4. og 5. div) i Region Øst
(Sist revidert: April 2024 / Oppdatert 2026)
4. divisjon og lavere divisjonsnivåer i bordtennisserien sorterer under den enkelte regions ansvarsområde. Dette er regler og retningslinjer for 4. og 5. divisjon i Region Øst. Der ikke annet framgår av disse reglene, gjelder de samme reglene som for 3. divisjon i den nasjonale lagserien, jf. konkurransereglementet til NBTF.
Formål med 5. divisjonsnivået
Nivået ble opprettet for å bedre rekruttering og bredde, samt beholde spillere lenger. Det gir spillere under 1250 rankingpoeng et bedre sportslig tilbud og senker terskelen for nye spillere, trimspillere og spillere med ulike behov. Det er åpen påmelding, så nye lag med spillere som hovedsakelig har over 1250 rankingpoeng kan meldes direkte på i 4. divisjon.

1) Spillsystem
· For både 4. og 5. divisjon: Det spilles med 3-mannslag (alle mot alle) og 1 double.
· Format: Kampene spilles som Swaythling Cup (10 kamper, hvorav alle kamper spilles ferdig).
· Kampskjema: Det offisielle kampskjemaet skal benyttes, og de viktigste reglene står påført dette.
2) Lagoppsett
· Regelverk: Reglene for Swaythling Cup følges. Man velger fritt hvem som spiller som henholdsvis A, B, C (hjemmelag) og X, Y, Z (bortelag). Bortelaget fører sitt lag først.
· Rullering: Det er lov å rullere på maksimalt 6 spillere i singel. Disse må oppføres på kampskjemaet på forhånd og kan ikke endres underveis.
· Posisjoner: En spiller kan kun benyttes i én fast posisjon (bokstav) under lagkampen. Det kan settes opp maksimalt 2 spillere på samme bokstav (f.eks. at én spiller tar første og tredje kamp, mens innbytteren tar andre kamp).
· Double: Spillere velges fritt. Det er tillatt å bruke inntil 2 spillere som ikke har spilt singel i kampen.
· Kan spille med to spillere: Det er anledning til å stille uten en tredjespiller, men dette skal unngås så langt det er overhodet mulig av hensyn til seriens sportslige verdi.
3) Påmelding og opp-/nedrykk
· Påmelding: Det er åpen påmelding fra år til år, og det praktiseres ikke automatisk opp- eller nedrykk mellom 4. og 5. divisjon.
· Nivåtilpasning i 5. divisjon: Lagene bør primært bestå av spillere med under 1250 rankingpoeng ved sesongstart (per 1. august). Dispensasjon for spillere over 1250 poeng kan vurderes dersom:
· Vedkommende reelt sett holder et lavere spillemessig nivå enn rankingen tilsier.
· Det er nødvendig for lagsammensetningen i klubben.
· Det bidrar positivt til det sosiale miljøet eller klubbutviklingen.
· Det skyldes akutt forfall ved sykdom og mangel på andre reserver.
4) Opprykk fra 4. til 3. divisjon
· Fra de tre 3. divisjonsavdelingene med rene Region Øst-lag rykker lag nr. 7 og 8 ned. Dette åpner normalt for at 6 lag rykker opp fra 4. divisjon.
· Det nøyaktige antallet avhenger av opp- og nedrykk mellom 2. og 3. divisjon, og en plass blant de 6 beste i 4. divisjon gir derfor ingen automatisk garanti. Ved ledige plasser prioriteres lagene etter endt plassering i 4. divisjon.

5) Bytte og lån av spillere (Internt i klubben)
Kommentar: Region Øst har myket opp de nasjonale reglene for å skape større fleksibilitet for klubbene. Disse reglene må ikke utnyttes taktisk til å toppe lag strategisk for å påvirke opp- og nedrykk. Ved misbruk vil regelverket strammes inn igjen.
5.1) På samme divisjonsnivå
· 4. divisjon: Det er ikke tillatt for en spiller å bytte mellom forskjellige 4. divisjonslag, verken permanent eller midlertidig. Man kan kun spille for ett og samme lag i 4. divisjon i løpet av en sesong.
· Hovedregel for sesongen: En spiller kan bare delta for ett lag i grunnspillet og ett lag i sluttspillene. Årsaken til de strenge restriksjonene i 4. divisjon er at resultatene her er avgjørende for opprykk til 3. divisjon.
· 5. divisjon: Det er som hovedregel ikke ønskelig med interne bytter eller lån, men følgende unntak tillates for å hindre at lag må stille ufullstendige:
· Det kan lånes en spiller midlertidig fra et annet av klubbens lag i 5. divisjon dersom man mangler spillere.
· Viktig sperre: Det er ikke tillatt å låne en spiller fra et lag som spiller i samme avdeling.
· Lånet må ikke gjøres av taktiske hensyn (topping).
5.2) Mellom ulike divisjonsnivåer
· Fra 4. divisjon til 3. divisjon (eller høyere):
· Spillere med under 1500 rankingpoeng kan fritt lånes ut/bytte til 3. divisjon innen egen klubb (inkludert de to første kampene).
· Spillere med 1500 poeng eller mer følger det nasjonale regelverket (det høyere laget må ha spilt sine to første kamper før spilleren er spilleberettiget).
· Fra 3. divisjon (eller høyere) til 4. divisjon:
· En spiller fra 3. divisjon med under 1500 rankingpoeng kan fritt lånes ut til et 4. divisjonslag i samme klubb.
· Spillere med 1500 poeng eller mer utløser karanteneregler i NBTFs konkurransereglement (må ha stått over de to siste kampene i 3. divisjon, og 4. divisjonslaget må ha spilt minst to kamper uten spilleren etter dennes siste kamp i 3. divisjon).
· Mellom 4. og 5. divisjon:
· Internlån fra et 5. divisjonslag til et 4. divisjonslag i samme klubb er tillatt.
· Lån av spillere fra 4. divisjon ned til 5. divisjon skal utelukkende gjøres dersom man ikke klarer å stille fullt lag på andre måter, og spillerne bør primært ligge under 1250 rankingpoeng.

6) Benytte/låne spillere fra andre klubber
· 4. divisjon: Det gis dispensasjon for utlån av spillere på tvers av klubber i 4. divisjon. Søknad sendes til Region Øst. Det er ikke tillatt å spille for egen klubb i 4. divisjon hvis man er lånt ut til en annen klubb i samme divisjon, men man kan representere egen klubb i 3. divisjon eller høyere.
· 5. divisjon: For å hjelpe spillere i klubber som ikke klarer å stille egne lag, kan et 5. divisjonslag låne inntil 2 eksterne spillere per samlerunde under følgende vilkår:
· Spilleren må ikke delta i en annen divisjon for sin moderklubb (unntatt som ren reserve).
· Spilleren kan ikke hentes fra en klubb som allerede stiller med eget lag i 5. divisjon.
· Spilleren må ha maksimalt 1250 rankingpoeng og kan ikke spille for et annet lag i 5. divisjon.
· Lån fra et 4. divisjonslag til et 5. divisjonslag i en annen klubb bør unngås. Dersom dette likevel er høyst nødvendig, må det først innhentes godkjenning fra regionen samt fra de lagene man skal møte i den aktuelle runden.
· Bruk av eksterne spillere skal alltid meldes til regionen/seriekoordinator og arrangør i forkant av samlerunden.


7) Aldersgrense
Man kan delta i regionalt seriespill fra det kalenderåret man fyller 9 år, i tråd med bestemmelsene om barneidrett. Anbefalt nedre aldersgrense er 11 år.
8) Flytting og utsettelse av kamper
Dersom en kamp skal flyttes, må begge lag være enige og melde fra til serieansvarlig før opprinnelig kampstart. Hvis ikke, registreres kampen som walkover (WO) til det laget som ikke har trukket seg. Lagene er selv ansvarlige for å avtale ny tid og sted, og kampen må avvikles før den siste offisielle serierunden i avdelingen.
9) Sluttspill-system
Etter at alle lag har møtt hverandre én gang i grunnspillet, slås avdelingene sammen til nye sluttspillavdelinger (A-, B-, C-sluttspill osv.) basert på tabellplassering. Dette sikrer jevnere og mer spennende kamper, samt en mer rettferdig sportslig kåring av hvem som rykker opp fra 4. divisjon.
10) Økonomi og lisens
· Påmeldingsavgift: 1500 kroner per lag i både 4. og 5. divisjon.
· Lisens: Det er streng lisensplikt for samtlige spillere som deltar i det regionale seriespillet. I tillegg må spillerne være registrert i rankingen til NBTF og i Stupa.

12) Håndheving, dispensasjoner og kontroll
Regelverket skal ligge fast for å sikre en forutsigbar serie, og regionen ønsker ikke en utglidning av reglene. Klubber, lag og spillere har plikt til å avklare med regionen på forhånd dersom de er i tvil om retningslinjene.
· Dispensasjonspraksis:
· Reglene og kravene håndheves strengt i grunnspillet i 4. divisjon og i det påfølgende A-sluttspillet, ettersom disse kampene er direkte avgjørende for opprykk til nasjonal 3. divisjon. Det gis normalt ikke dispensasjoner her.
· I 5. divisjon og i B-, C-, E-sluttspillet i 4. divisjon er ikke kravene like absolutte. Regionen kan utvise større fleksibilitet og gir lettere dispensasjoner her for å sikre at kamper blir gjennomført.
· Søknadsprosedyre: Søknader sendes regionstyret i god tid. Avgjørelser tas av serieansvarlig og leder i fellesskap, og kan ankes til det samlede styret for endelig vurdering.
· Sanksjoner (Brudd på reglene): Regionstyret kan straffe lag og klubber som bryter retningslinjene. Aktuelle sanksjoner er poengtrekk eller annullering av kamper hvor det er benyttet ikke-spilleberettigede spillere. Det deles ikke ut økonomiske bøter.

